Diari Oficial de la Generalitat Valenciana


Sumari del DOGV 5707, del 20-02-2008 (2008/1833)

RESOLUCIÓ de 5 de desembre de 2007, de la Direcció General de Treball, Cooperativisme i Economia Social, sobre la sol·licitud de renovació de l'extensió del conveni col·lectiu de treball d'empleats de finques urbanes de Catalunya al mateix sector en l'àmbit de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5707

Data del DOGV
:   20-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/1833


Data del document
:   05-12-2007

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * Alacant
    * València
    * Castelló de la Plana
    * personal de serveis
    * conveni col·lectiu
    * habitatge

RESOLUCIÓ de 5 de desembre de 2007, de la Direcció General de Treball, Cooperativisme i Economia Social, sobre la sol·licitud de renovació de l'extensió del conveni col·lectiu de treball d'empleats de finques urbanes de Catalunya al mateix sector en l'àmbit de la Comunitat Valenciana. [2008/1833]  
Antecedents  
Primer  
La sol·licitud de renovació de l'extensió del conveni col·lectiu de treball d'empleats de finques urbanes de Catalunya al mateix sector en l'àmbit territorial d'Alacant i Castelló, realitzada en virtut del que disposa l'article 10 del Reial Decret 718/2005, de 20 de juny, pel qual s'aprova el procediment d'extensió de convenis col·lectius, ha sigut formulada per Jesús Romero Morata, en nom de la Confederació Sindical de Comissions Obreres del País València.  
Segon  
Posteriorment, Lola Navarro Jiménez, en qualitat de secretària d'Acció Sindical de la federació de servicis de la Unió General de Treballadors del País Valencià, s'adherix a l'escrit del sindicat CCOO per a la novació d'extensió del conveni col·lectiu de treball del sector d'empleats de finques urbanes de Catalunya.  
Tercer  
Posteriorment, Jesús Romero Morata, en nom de la Confederació Sindical de Comissions Obreres del País València, sol·licita que s'esmene un error en la sol·licitud inicial, ja que l'àmbit a què es fa menció és el de les províncies d'Alacant i Castelló, quan vol dir de València, Castelló i Alacant, és a dir, de comunitat autònoma.  
Quart  
S'al·lega com a motiu de la petició, que les circumstàncies al·legades en el seu moment no han variat. Les dites raons es basaven fonamentalment en els perjuís que per als treballadors del sector suposa la impossibilitat de subscriure un conveni col·lectiu per la inexistència d'associacions empresarials legitimades per a negociar, així com en el compliment dels requisits establits en el RD 718//2005 de 20 de juny.   
Quint  
El conveni col·lectiu l'extensió del qual se sol·licita renovar, va ser publicat en el Diari Oficial de la Generalitat de Catalunya número 4.918 de 4/7/2007.  
Sext  
Consta en el procediment, a més de la sol·licitud, la documentació següent, entre una altra, que el conforma, demanada per la Direcció General de Treball, Cooperativisme i Economia Social, com a òrgan instructor: Certificacions dels Registres territorials de convenis col·lectius existents a la Comunitat Valenciana, de la inexistència de conveni col·lectiu de treball en l'àmbit per al qual es pretén la inscripció, Certificacions de les Oficines de depòsit d'Estatuts de les Direccions Territorials d'Ocupació i Treball de València, Castelló i d'àmbit de comunitat autònoma, sobre la inexistència d'associacions empresarials de l'activitat d'administració de finques urbanes, o de propietaris d'estes, certificació de l'Oficina de Dipòsit d'Estatuts de la Direcció Territorial d'Ocupació i Treball d'Alacant, en la qual s'explicita que hi ha una Associació d'Empresaris Propietaris d'Edificis Urbans i/o Comunitats de Propietaris, amb àmbit territorial en la província d'Alacant, tot això conforme al que disposa l'article 10.3 i 6.1 a) del RD 718/2005, sol·licituds d'informe a les organitzacions sindicals i a les associacions empresarials més representatives en l'àmbit de la Comunitat Valenciana, escrit de l'Associació d'empresaris propietaris d'edificis urbans i/o comunitats de propietaris oposant-se a la renovació de l'extensió a la província d'Alacant, "ja que amb data 7 de juny de 2007 li ha sigut concedida acta d'adquisició de personalitat jurídica i per tant s'han modificat les circumstàncies que van donar lloc a l'extensió, i a més s'ha iniciat la promoció de negociacions per a un conveni col·lectiu en la província d'Alacant".  
Informe de l'organització sindical Comissions Obreres del País Valencià (CCOO-PV), en el qual exposa que es donen els elements objectius per a la renovació de l'extensió, perquè no s'han modificat les condicions que la van justificar al gener de 2007, incloent-hi la província de València, ja que la legitimació es pot entendre esmenada per la ratificació de qui sí que la té.  
S'ha sol·licitat Informe a la Comissió Consultiva Nacional de Convenis Col·lectius, el qual s'emet en els termes següents: l'anàlisi de la documentació que es troba en l'expedient, incoat com a conseqüència de la sol·licitud formulada per la Confederació Sindical de Comissions Obreres del País Valencià (CCOO-PV), per a la novació de l'extensió del Conveni Col·lectiu del Sector d'Empleats de Finques Urbanes de Catalunya (2007/2009), al mateix sector de les províncies d'Alacant i Castelló, permet considerar que, encara que este sindicat té la legitimació necessària per a plantejar l'extensió, tan sols resulta possible constatar el manteniment de les circumstàncies que van donar lloc a l'extensió de l'anterior conveni col·lectiu del sector d'empleats de finques urbanes de Catalunya (2004/2006), al mateix sector de les províncies d'Alacant i Castelló, per al cas, en este expedient, de la província de Castelló, sent així que, en la província d'Alacant, s'ha constituït l'Associació d'empresaris propietaris d'edificis urbans i/o comunitats de propietaris d'Alacant, amb la particularitat que esta associació, no sols s'oposa a la possible nova extensió del conveni col·lectiu de finques urbanes de Catalunya, pel que fa a la província d'Alacant, sinó que, segons es manifesta en l'escrit d'oposició, ha iniciat la promoció d'un conveni col·lectiu per a la província d'Alacant, i ho ha comunicat als sindicats CCOO i UGT.   
D'altra banda, respecte a l'expedient d'extensió del conveni col·lectiu del sector de Catalunya, al mateix sector de la província de València, la Comissió Consultiva Nacional de Convenis Col·lectius, informa desfavorablement sobre la petició d'extensió del conveni, sol·licitada per la Unió Sindical Obrera de la Comunitat Valenciana (USO CV), per entendre que no té la legitimació necessària per a formular la dita petició, en els termes previstos en l'article 10.2 del RD 718/2005, de 20 de juny, ja que actualment no té cap representant del dit sindicat amb mandat vàlid en l'àmbit en què es planteja l'extensió.   
Per Resolució de 22 d'octubre de 2007, del director general d'Ocupació i Treball de València, es declara la improcedència de la renovació de l'extensió del conveni col·lectiu del sector de finques urbanes de la Comunitat de Catalunya per al període 01/01/2007 a 31/12/2009, per no reunir el requisit de legitimació.  
Consta també en l'expedient, informe de les associacions empresarials CEPYMEVAL i CIERVAL, en el qual s'oposen a la renovació de l'extensió per les mateixes raons per les quals, en el seu moment, es van oposar a l'extensió inicial, a més, en el cas d'Alacant, de l'existència d'associació empresarial legitimada per a negociar el conveni que es pretén estendre.  
Fonaments de dret  
Primer  
Respecte de la concurrència dels requisits de legitimació per a la iniciació del procediment, establits en el RD 718/2005, de 20 de juny, tant la Confederació Sindical de Comissions Obreres, com la Unió General de Treballadors del País Valencià, es troben legitimats per a promoure l'extensió demanada, d'acord amb l'article 87.2 de l'Estatut dels Treballadors.  
Segon  
La sol·licitud de renovació de l'extensió objecte d'este procediment ha sigut formulada dins del termini establit en l'article 10 del RD 718/2005, de 20 de juny.  
Es mantenen les circumstàncies establides en l'article 10 del RD 718/2005 que van donar lloc a les extensions inicials a les províncies de València i Castelló, ja que no hi ha associacions empresarials legitimades per a negociar i pactar col·lectivament un conveni a nivell autonòmic, ni provincial en les províncies de València i Castelló en el sector que es planteja.  
No obstant això, les circumstàncies sí que han variat en la província d'Alacant, on sí que hi ha una associació empresarial de recent constitució, que a més ja ha iniciat la negociació d'un conveni provincial.  
Tercer  
El ple de la comissió consultiva nacional de convenis col·lectius va acordar per unanimitat informar favorablement sobre l'extensió sol·licitada, respecte de l'àmbit territorial referit a la província de Castelló, en considerar que es complixen els requisits establits en l'article 10 del RD 718/2005 de 20 de juny, i actualment es mantenen les mateixes circumstàncies que van donar lloc a l'extensió inicial en el cas de Castelló, encara que no en el d'Alacant.  
D'altra banda, respecte a l'expedient d'extensió del conveni col·lectiu del sector de Catalunya, al mateix sector de la província de València, la Comissió consultiva nacional de convenis col·lectius informa desfavorablement sobre la petició d'extensió del conveni, sol·licitada per la Unió Sindical Obrera de la Comunitat Valenciana (USO CV), per entendre que no té la legitimació necessària per a formular la dita petició, en els termes previstos en l'article 10.2 del RD 718/2005, de 20 de juny, ja que actualment, este sindicat no té cap representant amb mandat vàlid en l'àmbit en què es planteja l'extensió, només en tenen els sindicats CCOO, UGT i STICS-IV.   
Per Resolució de 22 d'octubre de 2007, del director d'Ocupació i Treball de València, es declara la improcedència de la renovació de l'extensió del conveni col·lectiu del sector de finques urbanes de la Comunitat de Catalunya per al període 01.01.2007 a 31.12.2009, per no reunir el requisit de legitimació.  
Quart  
La competència de la Direcció General de Treball, Cooperativisme i Economia Social per a resoldre la sol·licitud formulada ve determinada per l'article 55.1 de la Llei Orgànica 5/82 d'1 de juliol, de l'Estatut d'Autonomia de la Comunitat Autònoma Valenciana, modificat per la Llei Orgànica 1/2006, de 10 d'abril, d'Estatut d'Autonomia, en relació amb el Reial Decret 4.105/1982 de 29 de desembre, sobre traspàs de funcions i servicis de l'Estat a la Comunitat Valenciana en matèria de convenis col·lectius i el Decret 129/2006 del Consell, pel qual s'aprova el Reglament Orgànic i Funcional de la conselleria d'Economia, Hisenda i Ocupació.   
Cinqué  
D'acord amb el que disposa l'article 73 de la Llei 30/1992, de 26 de novembre, de Procediment Administratiu Comú, l'òrgan administratiu que inicie o tramite un procediment, siga quina haja sigut la forma de la seua iniciació, podrà disposar la seua acumulació a altres amb què guarde identitat substancial o íntima connexió.  
Sisé  
L'article 92.2 del RD Legislatiu 1/95, pel qual s'aprova el Text Refós de la Llei de l'Estatut dels Treballadors, permet la possibilitat d'estendre les disposicions d'un conveni col·lectiu en vigor a una pluralitat d'empreses i treballadors o a un sector d'activitat, per la impossibilitat de subscriure en eixe àmbit un conveni col·lectiu dels previstos en el títol III de l'Estatut dels Treballadors, a causa de l'absència de parts legitimades per a això. El RD 718/2005, pel qual s'aprova el procediment d'extensió de convenis col·lectius, desplega en l'article 1.2 els requisits parra procedir a l'aprovació de les extensions, i en l'article 10.2, determina que la resolució administrativa que es dicte decidirà motivadament, en funció de la modificació o no de les circumstàncies previstes en l'article 92.2 de l'Estatut dels Treballadors i en l'article 1.2 d'este Reial Decret, que van donar lloc a l'extensió inicial.  
Per tot això, i atés que en el present cas s'apliquen els fonaments de dret continguts en les normes específiques amunt indicades, així com les altres concordants i complementàries, resolc  
Primer  
Acumular en un sol procediment d'extensió la tramitació de les sol·licituds de renovació d'extensió d'Alacant i Castelló i la sol·licitud d'extensió a València, del conveni col·lectiu d'empleats finques urbanes de Catalunya al mateix sector en l'àmbit de la Comunitat Valenciana.  
Segon  
Estimar en part la sol·licitud de la Confederació Sindical de Comissions Obreres del País València i de la Federació de Servicis de UGT, de renovació de l'extensió, i d'extensió del conveni col·lectiu de treball d'empleats de finques urbanes de Catalunya al mateix sector, en l'àmbit territorial de les províncies de Castelló i València. No obstant això, es desestima la petició de renovació a l'àmbit territorial de la província d'Alacant, ja que, en eixe àmbit sí que hi ha una associació empresarial de recent constitució, que a més ja ha iniciat la negociació d'un conveni provincial.  
L'extensió haurà de produir efecte des del dia 1 de gener de 2007, fins al terme de la vigència inicial o prorrogada del conveni estés, en els termes previstos en l'article10.4 del RD 718/2005.  
Tercer  
Ordenar la inscripció de la present resolució en el Registre de Convenis Col·lectius de Treball d'esta direcció general i disposar la publicació en el Diari Oficial de la Comunitat Valenciana.  
Quart  
Que es notifique la present resolució als interessats, i se'ls advertisca que no esgota la via administrativa, per la qual cosa poden interposar recurs d'alçada en el termini d'un mes a partir de la notificació davant de la Secretaria Autonòmica d'Ocupació de la conselleria d'Economia, Hisenda i Ocupació, d'acord amb el que establixen els articles 114 i 115 de la Llei 30/92, de Règim Jurídic de les Administracions Públiques i del Procediment Administratiu Comú, modificada per la Llei 4/99, de 13 de gener.  
València, 5 de desembre de 2007.- El director general de Treball, Cooperativisme i Economia Social: Román Ceballos Sancho.  
Annex I   
III Conveni col·lectiu de treball per a empleats de finques urbanes   
de Catalunya per als anys 2007, 2008 i 2009  
Capítol I  
Disposicions generals  
Article 1. Àmbit territorial   
És d'aplicació a la totalitat dels empleats de finques urbanes de Catalunya (Barcelona, Girona, Lleida i Tarragona).  
Article 2. Àmbit funcional   
El present conveni col·lectiu regularà les relacions laborals de treball entre els propietaris de finques urbanes, ja siguen persones naturals o jurídiques (cooperatives, comunitats de propietaris, etc.), ubicades a la comunitat autònoma de Catalunya i els seus empleats.  
Article 3. Àmbit personal   
S'entén per empleats de finques urbanes als efectes del present conveni, els denominats empleats de finques urbanes (porters i conserges), aquells que davall la directa dependència dels propietaris de les finques urbanes o representants legals d'estos, tenen encomanada la vigilància, la cura, la conservació i la neteja de les finques i dels servicis comunals allí instal·lats.  
Queden exclosos del present conveni   
a) El personal d'oficis diversos que realitze la tasca de conservació de finques urbanes per compte i davall la dependència dels propietaris de la finca, com ara, fusters, fogoners, obrers, llanterners, i altres oficis, els quals estaran sotmesos a tots els efectes, als convenis corresponents a la seua peculiar activitat laboral.   
b) El personal dedicat a la vigilància, la conservació i la neteja de finques urbanes ocupades totalment per una institució, corporació o entitats anàlogues o per una empresa per a desenvolupar-hi les seues activitats pròpies, que es regiran per les normes específiques relatives a cada una d'estes activitats.  
Article 4. Entrada en vigor i duració   
El present conveni entrarà en vigor, a tots els efectes, el dia 1 de gener de 2007, la seua duració s'estendrà fins al 31 de desembre de 2009, i es prorrogarà d'any en any, per tàcita reconducció, llevat que qualsevol de les parts firmants del conveni sol·licite la seua revisió per escrit amb una antelació mínima d'un mes a l'expiració o a la de qualsevol de les seues pròrrogues.  
Article 5. Absorció i compensació   
Les retribucions establides en el present conveni col·lectiu consistents en el salari base definit en l'article 8é del conveni més els complements que sobre este s'establixen en els articles 9é i 11é i, si és el cas, qualsevol altre complement que perceba el treballador, bé siga derivat del conveni o de pacte individual, compensaran i absorbiran totes les existents en el moment de la seua entrada en vigor siga quina siga la seua naturalesa i origen.  
Els augments de les retribucions que es puguen produir en el futur per disposicions legals de general aplicació, només podran afectar les condicions pactades en este conveni, en tant que considerades en el seu conjunt en còmput global anual excedisquen de les fixades pel present conveni determinades per l'aplicació del que preveu el primer paràgraf d'este article.   
Article 6. Comissió paritària del conveni   
Es crea una Comissió paritària de conveni com a òrgan mixt d'arbitratge, de conciliació, d'interpretació, de mediació i de vigilància, integrada per tres membres de cada representació i per un president, que serà el del conveni mateix.  
Domicili de la comissió paritària:  
A) Secció social:  
Associació d'Empleats de Finques Urbanes de Barcelona.  
C/ Ausiàs March, número 24, principal.  
08845 Barcelona.  
CCOO  
Via Laietana, número 16.  
08336 Barcelona.  
UGT  
Rambla Santa Mònica, número 10.  
08108 Barcelona.  
B) Secció econòmica:  
Associació Cambra d'Empresaris Titulars de Finques Urbanes de Catalunya.  
C/ Diputació, número 256.  
08055 Barcelona.  
Associació Empresarial de Béns Immobles de Catalunya.  
C/ Comte d'Urgell, número 70, ent.  
08595 Barcelona.  
Article 7. Calendari laboral anual obligatori   
El propietari de la finca, la comunitat de propietaris o la cooperativa, elaborarà cada any el Calendari Laboral obligatori, d'acord amb la normativa legal vigent en cada moment. En el calendari laboral es detallarà, a més del contingut que li és propi, l'horari de cada una de les funcions de l'empleat (conserge o porter), és a dir:   
A) Neteja.  
B) Conservació.   
C) Vigilància.   
Qualsevol modificació en el calendari laboral s'haurà de fer de comú acord de les parts.  
Capítol II  
Retribucions  
Article 8. Salari base de conveni   
El salari base de conveni per a porters i conserges de plena dedicació serà de 532,50 euros mensuals. Este salari es reduirà per als porters i conserges sense dedicació plena en proporció a la jornada que realitzen.  
Article 9. Complements del salari base de conveni   
Els increments per nombre d'habitatges, calefacció central, aigua calenta, centraleta telefònica, ascensors i escales a excepció de l'escala d'incendis, es calcularen sobre el salari base de conveni establit en l'article anterior. L'import de l'increment per calefacció i l'aigua calenta quan depenga d'aquella es podrà prorratejar per dotzenes parts iguals entre tots els mesos de l'any.  
1) Nombre d'habitatges. S'establix en funció del nombre d'habitatges de cada finca urbana, un complement sobre el salari base de conveni, d'acord amb l'escala següent:  
D'1 a 10 habitatges: el 10 per cent.  
D'11 a 20 habitatges: el 20 per cent.  
De 21 a 40 habitatges: el 25 per cent.  
De 41 a 60 habitatges: el 28 per cent.  
De 61 a 70 habitatges: el 30 per cent.  
De 71 a 80 habitatges: el 32 per cent.  
De 81 a 90 habitatges: el 33 per cent.  
De 91 a 100 habitatges i en endavant: 34 per cent.  
2) Calefacció central. Quan el servici de calefacció central estiga al càrrec exclusiu del porter o conserge, el salari base de conveni s'incrementarà, durant el temps que realitze este servici, en un 15 per 100  
3) Aigua calenta central. Quan el servici d'aigua calenta central estiga al càrrec exclusiu del porter o del conserge, el salari base de conveni s'incrementarà en un 15 per 100. Si el servici d'aigua calenta depén del de calefacció, l'increment serà només del 5 per 100.  
4) Centraleta telefònica. Quan hi haja centraleta telefònica i estiga al càrrec exclusiu del porter o del conserge, el salari base de conveni s'incrementarà en un 10 per 100 si la centraleta té un nombre d'extensions no superior a 40, si la centraleta excedix d'este nombre i, per cada 20 extensions més, este salari base de conveni mencionat s'incrementarà en un 5 per 100.   
La centraleta telefònica de comunicació interior entre els veïns tindrà la mateixa consideració que la centraleta telefònica normal, i en tot cas s'exceptuarà d'este complement l'existència del denominat intercomunicador.  
5) Ascensors. Quan el servici de l'ascensor estiga al càrrec del porter o del conserge, el salari base de conveni s'incrementarà pel primer ascensor, muntacàrregues o qualsevol altre motor, independent dels existents en els servicis assenyalats en este article, en un 10 per 100 i en un 5 per 100 per cada un dels altres.  
6) Escales. Quan hi haja més d'una escala per a ús comú dels veïns al càrrec del porter o conserge, el salari base de conveni s'incrementarà en un 11 per 100 per cada una de les que hi haja en servici, a banda de la primera, amb l'excepció de l'escala d'incendis.   
7) Escala d'incendis. Quan l'escala d'incendis estiga a càrrec del porter o conserge amb l'obligació de la seua conservació inclosos els elements contra incendis annexos a esta i a la seua vigilància, el salari base de conveni s'incrementarà en un 5 per 100 per cada una de les escales d'incendis existents en la finca.   
8) Purificador d'aigua. Si el porter o el conserge han de manipular el purificador d'aigua de l'edifici, percebran un increment equivalent al 10 per 100 del salari base de conveni. Si este purificador correspon exclusivament a la piscina, percebran com a complement de lloc de treball la quantitat que es pacte amb la propietat que, es fixarà en funció de la classe i de l'extensió d'estos servicis.  
Article 10. Treballs especials   
Quan el porter o el conserge tinguen al seu càrrec treballs especials, com ara la cura i la neteja dels jardins annexos a la finca urbana en què presten els servicis, o del seu garatge particular o qualsevol altre servici anàleg, percebran, com a complement de lloc de treball, la quantitat que es pacte amb la propietat que es fixarà funció de la classe i de l'extensió d'estos servicis.  
Servicis de caràcter extraordinari. Tots els servicis extraordinaris no pactats amb la propietat de l'immoble, els seus representants legals, el president de la comunitat de propietaris, la cooperativa o per l'administrador de la finca, es realitzaran fora de l'horari del servici.  
Article 11. Antiguitat   
El complement d'antiguitat es computarà per quinquennis a raó cada un d'ells del 6 per 10 del salari base de conveni i els complements del salari base de conveni de l'article 9 del present conveni, amb un màxim de set quinquennis.   
Data inicial del còmput de l'antiguitat. La data inicial del còmput de l'antiguitat serà la de l'ingrés del treballador en l'empresa i l'import de cada quinquenni es començarà a meritar a partir del dia següent al seu venciment.  
Article 12. Gratificacions extraordinàries   
Com a complement periòdic de venciment superior al mes s'establixen dues gratificacions extraordinàries anuals, equivalents cada una d'elles a una mensualitat del salari realment percebut en el mes anterior al seu venciment. Estes gratificacions extraordinàries es pagaran en els dies laborals, immediatament anteriors al 15 de juny (Estiu) i 15 de desembre (Nadal), respectivament.  
El període de meritació de les gratificacions extraordinàries es calcularà de la forma següent: a) paga de juny (Estiu) del dia 1 de juliol al 30 de juny, i b) paga de desembre (Nadal) del dia 1 de gener al 31 de desembre.   
El personal que ingresse o cesse dins de l'any percebrà estes gratificacions extraordinàries en proporció al temps treballat, tenint en compte les fraccions superiors a quinze dies com a mes complet, establint-se la seua quantia en base als períodes de meritació expressats en el paràgraf anterior.  
Article 12 bis. Pagament dels salaris  
Els salaris de l'empleat de finques urbanes es pagaran l'últim dia de cada mes per mitjà de transferència bancària o concedint a l'empleat el temps mínim necessari dins de la seua jornada laboral, sempre a elecció de la propietat, sense perjuí del que preveu l'article 29.4 del text refós de l'Estatut dels Treballadors (Reial decret legislatiu 1/1995, de 24 de març).  
Capítol III  
Altres complements  
Article 13. Habitatge del porter d'ocupació obligatòria en la finca al seu càrrec per raons de seguretat i disponibilitat   
Segons les respostes no vinculants de la Direcció General de Tributs del Ministeri d'Economia i Hisenda a les consultes formulades sobre si la utilització del habitatge dels porters és retribució en espècie, interpretant l'apartat 1 de l'article 26 de la Llei 40/1998, de 9 de desembre de l'Impost sobre la Renda de les Persones Físiques i altres normes tributàries, consideren l'habitatge del porter inclòs en els supòsits previstos en els corresponents articles de la Llei de l'Impost sobre la Renda de les Persones Físiques i per tant retribució en espècie.  
Per tot això este article queda redactat de la manera següent:  
La utilització pel porter de l'habitatge en la finca que té al seu càrrec, l'ocupació del qual no ve determinada per fins particulars, sinó per la condició de disponibilitat plena per a atendre qualsevol incidència en la finca al seu càrrec, comporta una obligació recíproca: per part del porter, ocupar-lo obligatòriament per raons de seguretat, i per part de la propietat, facilitar un habitatge que ha de reunir les mínimes condicions d'habitabilitat, no suposar cap cost per al porter (exceptuant-ne la cotització com a retribució en espècie) i estar vinculat a l'especial transcendència de les seues funcions.   
Durant la vigència del contracte de treball, l'habitatge facilitat per la propietat al porter, en la finca al seu càrrec, tindrà la consideració de domicili del porter, amb l'únic objecte de no poder ser utilitzat per la propietat o comunitat de propietaris per a les seues reunions o altres fins distints.  
Reparacions. Les menudes reparacions que exigisca el desgast per l'ús ordinari de l'habitatge ocupat pel porter seran al seu càrrec.  
Desallotjament de l'habitatge del porter. El porter desallotjarà obligatòriament l'habitatge ocupat per ell en la finca, i el deixarà lliure, vacu i expedit en el termini màxim de 30 dies naturals, comptats a partir del dia d'extinció del seu contracte de treball.   
Article 14. Supressió del servici de porteria   
Per al supòsit de supressió del servici de porteria, l'empleat tindrà l'opció, si és el cas, bé de cobrar la indemnització que legalment pertoque, bé de gaudir gratuïtament de l'habitatge per un període de 2 a 4 anys com a màxim. Igualment s'establix per al supòsit d'amortització del lloc de treball del porter per causes objectives, previst en l'article 52 del Text Refós de la Llei de l'Estatut dels Treballadors. (Reial Decret Legislatiu 1/1995, de 24 de març).   
Article 15. Carbó   
Complement de treball per la utilització de carbó com a combustible per a la calefacció o l'aigua calenta central. Consistirà en el valor en metàl·lic de 20 quilograms de carbó per cada dia que es realitze este servici.  
Article 16. Aigua i llum   
a) Aigua. Els porters, pels servicis d'aigua de l'habitatge ocupat en la finca per raons de seguretat i disponibilitat, els rebuts del qual siguen satisfets per ells mateixos, percebran de la propietat la quantitat mensual següent:  
Any 2007: 26,93 euros mes.  
En el supòsit que el comptador de l'aigua estiga a nom del porter se li compensarà l'import del consum de l'aigua dedicat a la neteja de la finca prèvia comprovació d'este.   
b) Llum. Els porters pels servicis de llum de l'habitatge ocupat en la finca per raons de seguretat i disponibilitat, els rebuts del qual siguen satisfets per ells mateixos, percebran de la propietat la quantitat mensual següent:  
Any 2007: 26,93 euros mes.  
En cap cas es podrà incloure en estes quantitats el consum de llum utilitzat per a il·luminar punts d'ús comú de la finca, per la qual cosa haurà d'haver-hi comptadors separats.  
Article 17. Calefacció central de l'edifici   
En aquells casos en què existisca calefacció central en l'edifici i que el porter dispose d'este servici en el seu habitatge, estarà exempt de qualsevol classe de pagament per este servici, que serà a títol gratuït.  
Article 18. Plus de transport només per a conserges   
Els conserges percebran pel concepte de Plus de Transport, la quantitat mensual següent:  
Any 2007: 52,31 euros mes.  
El plus de transport es cobrarà únicament durant onze mesos a l'any i no es pagarà durant el període de vacances.  
Article 19. Roba de treball, utensilis de neteja i ferramentes   
La propietat podrà decidir sobre uniformar o no el porter o el conserge, i, si és el cas, el cost de l'uniforme serà a càrrec d'esta.  
La propietat ha de proveir el porter o conserge amb dues entregues anuals de: granota o peça de roba semblant, apta per als servicis que haurà d'efectuar, i l'empleat estarà obligat a utilitzar les peces que se li entreguen.  
En aquells casos en què la propietat no proveïsca l'empleat de la roba de treball adequada, li satisfarà per eixe concepte a l'empleat, la quantitat mensual de:  
Any 2007: 16,05 euros.  
La propietat haurà de proveir els porters i els conserges dels utensilis de neteja i ferramentes necessàries per a la cura i conservació dels edificis que tinguen encomanats.  
Capítol IV  
Organització del treball  
Article 20. Jornada de treball   
La duració de la jornada per a porters i conserges amb dedicació plena serà de 40 hores setmanals de treball efectiu, respectant el contingut de l'article 34.2 del Text Refós de la Llei de l'Estatut dels Treballadors, Reial Decret Legislatiu 1/1995, de 24 de març, amb els apartats següents:  
Temps de servici:  
A) Serà temps de servici, per als porters amb dedicació plena, el comprés entre les hores assenyalades per les Ordenances Municipals per a l'obertura i el tancament de portals, sempre que això permeta el descans nocturn de 10 hores.  
B) Per als porters sense dedicació plena, regirà el mateix temps de servici, però disposaran, dins d'este temps, de les hores necessàries per a la realització de la faena que tinguen autoritzada. La propietat podrà exigir un temps de presència mínim de tres hores diàries per a realitzar les funcions previstes en este conveni.  
C) Els conserges i els porters faran vuit hores de treball efectiu al dia que podran ser ampliades a deu, i que excedisquen de vuit es pagaran a prorrata.  
Article 21. Hores extraordinàries   
Les hores de treball que es realitzen per damunt de la jornada descrita en l'article anterior, tenen el caràcter d'hores extraordinàries, per la qual cosa seran retribuïdes d'acord amb el que disposa l'article 35 del Text Refós de la Llei Estatut dels Treballadors (Reial Decret Legislatiu 1/1995, de 24 de març).  
Article 22. Organització practica del treball   
Correspon a la propietat de l'immoble la facultat d'organitzar el treball, sempre amb subjecció al present conveni. Les instruccions i les ordres sobre este seran donades a l'empleat únicament i exclusivament pel propietari de l'immoble o pels seus representants legals, pel president de la comunitat de propietaris o de la cooperativa i, per l'administrador de la finca.  
Article 23. Lloc de treball   
En el cas dels porters no s'ha d'entendre com a lloc de treball habitual l'estada en el mateix habitatge quan hi haja mostrador de consergeria en la finca, el qual haurà de reunir les degudes condicions per a la seua utilització.  
Capítol V  
Vacances  
Article 24   
Els treballadors subjectes al present conveni tindran un període de vacances anual de 30 dies naturals, que s'haurà de gaudir preferentment a l'estiu i de mutu acord entre les parts, el qual es retribuirà a raó de salari base de conveni més complements del salari base de conveni, excepte el plus de transport, segons el que fixa l'article 18 del present conveni. Les vacances s'iniciaran en dia laborable.   
Este període de vacances es computarà per any efectiu de servicis. El treballador que cesse durant l'any sense haver-ne gaudit, rebrà el seu import prorratejat entre les dotze mensualitats, i s'haurà de pagar la part corresponent als mesos transcorreguts. Les fraccions superiors a quinze dies es computaran com a mes complet.  
Article 25. Substitucions   
La substitució o suplència de l'empleat durant el gaudi del descans setmanal, festes, vacances, llicències, permisos, etc., l'haurà de realitzar persona major de 18 anys.  
El suplent serà designat per la comunitat o, si és el cas, per la propietat, sense perjuí que puga ser proposat pel mateix porter o conserge. Esta persona haurà de reunir les condicions adequades.  
Queda a disposició del propietari de la finca, de la comunitat de propietaris, de la cooperativa o dels inquilins conjuntament, si és el cas, cobrir els períodes de descans, i podran optar entre el pagament del suplent o prescindir del servici.  
El salari i la quota patronal a la Seguretat Social del suplent seran a càrrec del propietari, i el contracte de substitució s'haurà de formalitzar per escrit.  
Capítol VI  
Millores de l'acció protectora de la Seguretat Social  
Article 26. Baixa en el treball per incapacitat transitòria (IT)   
En aquells casos en què es produïsca la baixa de l'empleat per I.T. derivada d'accident de treball, la propietat complementarà les prestacions de la Seguretat Social fins a arribar el 100 per 100 de les percepcions salarials que, en règim de jornada habitual, hauria rebut l'empleat. Este concepte es pagarà a l'empleat des del primer dia de la baixa i fins a un màxim de tres mesos.  
Els empleats de baixa per I.T. derivada de malaltia comuna o maternitat rebran el mateix complement, sempre que requerisquen hospitalització i/o intervenció quirúrgica, i l'hauran de rebre pel temps en què es prolongue esta situació d'hospitalització, amb el límit de tres mesos expressat en el paràgraf anterior.  
El porter que perceba els plusos de: aigua, llum i roba de treball, els cobrarà íntegrament tots els mesos de l'any i, en el supòsit de baixa de I.T. la propietat li deduirà de l'import d'estos el que ha percebut durant la prestació de I.T. a fi d'evitar duplicitat en la prestació mencionada.   
Article 27. Visita mèdica   
Els treballadors afectats pel present conveni col·lectiu gaudiran de permís retribuït pel temps necessari per a assistir a consulta davant dels servicis mèdics de la Seguretat Social. Hauran de justificar la seua assistència per mitjà del corresponent volant d'assistència emés pel metge.  
Article 28. Assistència social   
El porter de finques urbanes amb dedicació plena i sense, gaudirà de l'habitatge, mentre dure la situació d'incapacitat derivada de malaltia comuna o accident de treball. Si com a conseqüència d'esta incapacitat esgota el període màxim de I.T. i/o passa a la situació d'invalidesa provisional, seguirà gaudint-ne fins que siga declarat en situació d'invalidesa permanent, en eixe moment causarà baixa en l'empresa. A partir d'esta data disposarà de 30 dies naturals per a deixar l'habitatge lliure, vacu i expedit a disposició de la propietat.  
Com a conseqüència d'esta concessió les substitucions de porters de finques urbanes en els supòsits detallats en el paràgraf anterior, ho hauran de ser per conserges, ja que estos no gaudixen d'habitatge en la finca.  
Capítol VII  
Ingressos, períodes de prova, cessament i jubilació  
Article 29. Període de prova   
S'establix per a porters i conserges un període de prova d'un mes, el qual serà retribuït amb el salari previst en el present conveni col·lectiu. Durant el període de prova el porter no tindrà dret al gaudi de l'habitatge gratuït.  
Article 30. Contractes eventuals   
D'acord amb el que establix l'article 3 del Reial Decret 2720/1998, de 8 de gener en relació amb l'article 15.1.b) de l'Estatut dels Treballadors, segons la redacció que en fa l'apartat vuit de la Llei 12/2001, de 9 de juliol (BOE de 10 de juliol), la duració màxima d'estos contractes serà de 12 mesos dins d'un període de 18 mesos. En el cas que es concerte per una duració inferior a 12 mesos, es podrà prorrogar mitjançant acord de les parts, per una única vegada, sense que la duració total del contracte puga excedir el límit màxim mencionat. El període de 18 mesos es computarà a partir de la data d'inici de la prestació laboral.  
Article 31. Reconeixement mèdic   
Tot el personal subjecte al present conveni col·lectiu se sotmetrà en ingressar al treball a un reconeixement mèdic previ que es repetirà anualment, el cost del qual serà a càrrec de l'empresa.  
Article 32. Jubilació   
S'establix com obligatòria la jubilació als 70 anys d'edat, sempre que el treballador afectat tinga acreditada la carència mínima necessària per a accedir a la prestació de la Seguretat Social per jubilació. La jubilació als 65 anys d'edat en els termes legalment establits, serà per voluntat del treballador o, si no n'hi ha, per mitjà del mutu acord amb l'empresa.  
Foment de la contractació indefinida. Fent ús del que preveu l'apartat b) del número 2 de la disposició addicional 1ª de la Llei 12/2001, de 9 de juliol (BOE de 10 de juliol), les parts firmants del present conveni col·lectiu arriben a l'acord següent:  
La transformació en indefinit d'un contracte de duració determinada o temporal inclòs els contractes formatius, subscrit abans del 31 de desembre de 2003, siga quina siga la data d'inici del contracte que es transforma donarà lloc a l'aplicació a este nou contracte indefinit del que es preveu en els números 4, 5, i 6.   
Article 33. Fiances   
En cap cas es podrà exigir als empleats de finques urbanes la prestació de fiança de cap classe per a accedir al lloc de treball.  
Article 34. Preavís de cessament   
El personal comprés en el present conveni que tinga el propòsit de cessar al servici de l'empresa li ho comunicarà per escrit i l'empresa n'acusarà rebuda de la mateixa forma. En el cas dels porters esta comunicació s'efectuarà amb l'antelació mínima d'un mes, i en el cas dels conserges amb una antelació mínima de quinze dies, en ambdós supòsits sense abandonar el lloc de treball fins a la finalització del termini de preavís.  
Capítol VIII  
Classificació i definició de personal  
Article 35. Classificació funcional   
Els empleats de finques urbanes es classifiquen en:  
A) Porters amb dedicació plena: s'entén inclòs en la categoria de porter amb dedicació plena la persona major d'edat civil que, tenint casa - habitació en l'immoble en què preste els seus servicis i, complint els requisits de capacitat determinats en este conveni, realitze les tasques assenyalades en este en virtut de contracte de treball i en forma de dedicació exclusiva. Per al compliment de la seua activitat laboral s'entendrà que el lloc de treball serà tant en la consergeria, mostrador, etc., com desenvolupant les tasques pròpies de la seua funció.  
B) Porters sense dedicació plena: s'entén inclòs en la categoria de porter sense dedicació plena la persona major d'edat civil que, tenint casa - habitació en l'immoble en què preste els seus servicis i complint els requisits de capacitat determinats en este conveni, realitze les tasques assenyalades en este en virtut de contracte de treball. Per a la realització de la seua activitat laboral com a porter s'entendrà que el lloc de treball serà tant en la consergeria, mostrador, etc., com desenvolupant les tasques pròpies de la seua funció.  
C) Conserge amb dedicació plena: s'entén inclòs en la categoria de conserge amb dedicació plena la persona major d'edat civil que, sense tindre casa - habitació en l'immoble en què preste els seus servicis i complint els requisits de capacitat determinats en este conveni, realitze les tasquess assenyalades en este en virtut de contracte de treball. Per al compliment de la seua activitat laboral s'entendrà que, el lloc de treball serà tant en la consergeria, mostrador, etc., com desenvolupant les tasques pròpies de la seua funció.  
D) Conserge sense dedicació plena: s'entén inclòs en la categoria de conserge sense dedicació plena la persona major d'edat civil que, sense tindre casa - habitació en l'immoble en què preste els seus servicis i complint els requisits de capacitat determinats en este conveni, realitze les tasques assenyalades en este en virtut de contracte de treball. Per a la realització de la seua activitat laboral s'entendrà que, el lloc de treball serà tant en la consergeria, mostrador, etc., com desenvolupant les tasques pròpies de la seua funció.  
Article 36. Obligacions especifiques dels empleats de finques urbanes   
1) Neteja, conservació i cura del portal, de la porteria, dels corredors, dels patis, dels soterranis i de les altres dependències d'ús comú, escales (incloses les d'incendi) una vegada per setmana o en casos d'emergència, excepte l'entrada o vestíbul que serà diària, així com dels aparells elèctrics o d'altres destinacions que s'hi troben instal·lats, sense que se'ls exigisquen les actuacions pròpies del personal especialitzat en el tipus d'aparell o element que requerisca atenció. En les finques destinades a habitatge en què per la configuració del seu portal hi haja locals comercials, es considerarà passatge comercial la projecció frontal d'estos, sense que siga obligació de l'empleat la seua neteja, i tampoc ho serà quan es derive del pas d'animals domèstics pels elements comuns de la finca. Els treballs de neteja s'hauran de realitzar preferentment en les primeres hores del dia, en benefici de la principal tasca, que és la vigilància.  
2) Vigilància en eixes mateixes dependències, així com de les persones que entren en l'immoble, vetlant per que no s'hi pertorbe l'ordre, ni l'assossegament ni la seguretat dels que hi habiten.  
3) Cuidarà de les habitacions no llogades i acompanyarà les persones que desitgen vore-les, (amb l'autorització prèvia per escrit del propietari, del president de la comunitat o del representant de la propietat, en el qual s'especificarà si ha de deixar oberta o tancada la porta d'entrada a la finca), els facilitarà totes les notícies que concernixen a estes, d'acord amb les instruccions prèviament rebudes a l'efecte; atendrà amb tota amabilitat les persones que sol·liciten notícies dels ocupants dels habitatges i altres dependències de la finca, sempre que no siguen d'índole confidencial o informatiu que afecten la seua dignitat, i haurà d'actuar sempre amb la major discreció.  
4) Tindrà al seu càrrec la puntual obertura i tancament del portal, així com l'encesa i apagament dels llums dels elements comuns, es farà càrrec de la correspondència o avisos urgents que reba per als ocupants de l'immoble i per a la propietat o administració de la finca, i els farà arribar a les mans del destinatari amb la major diligència i promptitud. La correspondència ordinària la introduirà en les bústies de correu que cada propietari o inquilí tinga assignat, només en el cas que no hi haja bústies de correu és quan està obligat a fer-la arribar a les mans dels ocupants de l'immoble i per als propietaris o administradors o administració de la finca amb la major diligència i promptitud.   
5) Complirà els encàrrecs, avisos i comissions encomanades pel propietari de l'immoble o pels seus representants legals, pel president de la comunitat de propietaris o de la cooperativa i per l'administrador de la finca, i si fóra encarregat del cobrament dels lloguers o comptes de la comunitat de propietaris o cooperativa, ho complirà sense demora, i entregarà immediatament els fons recaptats de la forma que se li haja assenyalat. Seran a càrrec de la propietat les despeses de qualsevol classe que en estos encàrrecs, avisos, comissions o cobraments es puguen produir.  
6) Comunicarà a la propietat qualsevol intent o realització per part dels inquilins, de situacions que puguen suposar molèstia per als altres o que donen lloc a subarrendaments o a ocupacions clandestines o traspassos fraudulents, i així mateix comunicarà qualsevol obra que es realitze en els habitatges o locals i que haja arribat al seu coneixement.  
En cap cas serà funció de l'empleat la retirada de les runes originades per estes obres, sense perjuí de les funcions que té assignades en el present article.  
7) S'ocuparà dels servicis de calefacció i aigua calenta central, llevat que la propietat els tinga contractats a un tercer, de la centraleta telefònica, si no hi ha telefonista, i dels ascensors i muntacàrregues que hi haja en la finca, així com de tots els motors que s'utilitzen per als servicis comuns.  
8) Posarà urgentment en coneixement de la propietat o administració i de la casa conservadora totes aquelles anomalies o avaries que observe en el funcionament dels aparells corresponents, i suspendrà el servici afectat, davall la seua responsabilitat, si pot haver-hi perill en la seua utilització.  
9) Cuidarà de les habitacions on hi ha els comptadors i els motors i les entrades d'energies elèctriques, així com de les canonades generals d'aigua, dels baixants i dels albellons receptors d'aigües pluvials en terrasses, terrats, patis, etc., d'accés per servicis comunals i que no comporten perillositat.  
10) En cas de nevada, complirà els usos i costums del lloc i tot allò que disposen les Ordenances Municipals de la localitat.  
11) Tindrà l'obligació de traslladar els poals col·lectius de fem de l'immoble fins al lloc destinat per les Ordenances Municipals per a la seua retirada pels seus servicis, però no haurà de recollir poals, bosses o recipients de cada pis o del dipòsit col·lector, que serà objecte de pacte individual o col·lectiu.  
12) Els ocupants dels habitatges hauran d'autoritzar per escrit el porter o el conserge la recollida de qualsevol tipus de certificats i/o documents al seu nom.   
Per raons de salubritat i higiene no es dipositaran fems en cap manera en els replanells de les escales, i s'haurà de fixar un lloc adequat per a tal dipòsit.  
Article 37   
Els empleats de finques urbanes no podran cobrar cap emolument per les funcions especificades en l'article 36 del present conveni i, en especial les que es referixen els apartats 3 i 5 de l'article esmentat, excepte pacte en contra.  
Article 37 bis. Telefonades al servici de la propietat   
Els empleats de finques urbanes tindran dret a cobrar de la propietat de la finca a càrrec seu, les telefonades efectuades al servici d'esta, prèvia justificació d'estes.  
Capítol IX  
Permisos retribuïts  
Article 38. Permisos   
Els empleats de finques urbanes subjectes al present conveni col·lectiu tindran dret a les llicències i permisos que a continuació s'expressen, amb dret a remuneració, per algun dels motius i duració següents:  
1) Quinze dies naturals en cas de matrimoni, que no es podran diferir i seran de mutu acord, acumulables al període de vacances.  
2) Tres dies en els casos de naixement de fill o malaltia greu o defunció de parents fins a segon grau de consanguinitat o afinitat. Quan per este motiu, el treballador necessite fer un desplaçament a l'efecte, el termini serà de quatre dies. Permís d'un dia en el cas de part de la filla o de la nora de l'empleat.  
3) Un dia per trasllat del domicili habitual.  
4) Pel temps indispensable, per al compliment d'un deure inexcusable de caràcter públic o de caràcter privat.  
5) Un dia de permís en el cas de boda del fill/a.  
6 Un dia de permís per a assumptes propis no acumulable a ponts, vacances, festivitats, etc.   
Article 38, bis. Parelles de fet   
Les parelles de fet tindran el mateix tractament a efecte de llicències que una parella de dret. S'entendrà com parella de fet, aquella que estiga convivint de fet, estiga empadronada en el mateix domicili i inscrita com a parella en el Registre Municipal del domicili o de la Generalitat de Catalunya o Registre Públic Oficial per a estes situacions i això, amb un any d'antelació a la sol·licitud de qualsevol permís retribuït. L'empresa podrà sol·licitar en tot cas, un certificat del registre corresponent i un certificat de convivència.   
Capítol X  
Faltes, sancions i procediment sancionador  
Article 39. Faltes   
Correspon al propietari de l'immoble, al president de la comunitat de propietaris, a la cooperativa o l'administrador, sancionar, si és el cas, les accions o omissions verificades pels empleats de finques urbanes en l'exercici de les seues funcions.  
Les faltes es classificaran en  
A) Lleus.  
B) Greus.  
C) Molt greus.  
Prescriuran si és el cas als 10, 20 i 60 dies respectivament, comptats a partir de la seua comissió o des de la data en què s'haja tingut coneixement dels fets.  
A) Faltes lleus. Es consideraran faltes lleus totes aquelles que produïsquen pertorbació lleugera en els servicis a càrrec del treballador i les queixes reiterades dels veïns ocupants de la casa, titulars del contracte d'arrendament, copropietaris, etc., ja siga d'habitatge o local de negoci.   
B) Faltes greus.   
La falta de neteja, tant en la seua persona com en les dependències a càrrec seu.  
La desobediència, indisciplina o negligència inexcusable en el treball.  
La falta de respecte de paraula o obra al propietari, al president de la comunitat o cooperativa, a l'administrador, als inquilins, als copropietaris de l'edifici i al personal de les famílies que amb ells convisquen.  
El trencament de la reserva obligatòria en relació amb el bon nom de la finca i dels seus habitants.  
La reiteració de faltes lleus.  
C) Faltes molt greus.  
L'abandonament notori de la vigilància de l'edifici, elements comuns i la resta de deures al seu càrrec (especificats en l'article 36 del present conveni).  
La reincidència en la comissió de faltes greus.  
Els maltractaments de paraula o obra al propietari, al president de la comunitat o cooperativa, a l'administrador o als habitants de l'edifici o els seus familiars que amb ells convisquen, així com als seus empleats.   
El frau, robatori o furt, o la retenció indeguda dels objectes entregats a la seua custòdia.  
Qualsevol altra falta greu contra la moral, la propietat o les persones.  
Queixes reiterades per escrit de la meitat més un dels veïns ocupants de la casa, copropietaris, titulars del contracte d'arrendament, ja siga habitatge o de local de negoci.  
Article 40. Sancions   
Les sancions que procedix imposar seran les següents:  
a) Per faltes lleus: amonestació verbal o escrita.  
b) Per faltes greus: suspensió d'ocupació i sou de 7 a 15 dies.  
c) Per faltes molt greus: suspensió d'ocupació i sou de 30 a 60 dies i acomiadament.  
Article 41. Procediment sancionador   
Primer. Contra les sancions greus i molt greus que li siguen imposades a l'empleat de finques urbanes, este té el dret a recórrer-les davant dels jutjats socials, prèvia la conciliació obligatòria davant del S.C.I. del Departament de Treball de la Generalitat de Catalunya.  
Segon. Les sancions per suspensió d'ocupació i sou s'imposaran amb reserva del seu període de compliment i, en el supòsit de ser recorregudes pel treballador davant dels jutjats socials, no es compliran fins que estos dicten sentència i d'acord amb els seus termes.  
Tercer. La sanció imposada, quan els fets hagen causat danys o perjuís patrimonials, no impedirà l'exercici de les accions pertinents per qui resulte perjudicat.  
Quart. Quan els fets sancionats puguen constituir falta o delicte perseguibles d'ofici, la propietat haurà de complir l'obligació general de formular la corresponent denúncia davant de l'autoritat competent.  
Capítol XI  
Drets sindicals  
Article 42   
Els empleats de finques urbanes es regiran en matèria de drets sindicals, pel que preveu la Llei Orgànica 11/1.985, de 2 d'agost, de Llibertat Sindical i pel Text Refós de la Llei de l'Estatut dels Treballadors (Reial Decret Legislatiu 1/1995, de 24 de març).   
Capítol XII  
Disposicions diverses  
Article 43. Seguretat i higiene   
En tant que afecta la seguretat i la higiene en el treball, caldrà ajustar-se en cada moment al que disposa la normativa legal en estes matèries.  
Article 44. Text del conveni   
El text del present conveni col·lectiu es redactarà en llengua catalana i en llengua castellana.  
Article 45. Ordenança laboral d'empleats de finques urbanes   
Derogada al seu moment per conveni col·lectiu de treball l'ordenança laboral d'empleats de finques urbanes, les relacions laborals entre els treballadors i els empresaris del sector a la Comunitat Autònoma de Catalunya, es regiran d'acord amb el que preveu el present conveni col·lectiu de treball.  
Article 46. Dret supletori   
Per a tot allò no previst en el present conveni col·lectiu caldrà ajustar-se al que disposen els Laudes dels anys 1979 i 1980, al Text Refós de la Llei de l'Estatut dels Treballadors (Reial Decret Legislatiu 1/1995, de 24 de març), i la normativa de legal aplicació.  
Article 47. Llei Orgànica 3/2007, de 22 de març  
Ambdues representacions acorden desplegar en l'àmbit del present col·lectiu de treball, tot el que preveu la Llei Orgànica 3/2007, de 22 de març (BOE número 71 de 23 de març de 2007) per a la igualtat de dones i homes.  
DISPOSICIONS TRANSITÒRIES  
Primera   
La percepció dels salaris derivats de l'aplicació del present conveni col·lectiu, produïxen efectes des del dia 1 de gener de 2007, sense perjuí de la seua publicació en el DOGC.   
Segona   
Les indemnitzacions pel concepte de baixa d'I.T. per malaltia o accident, es pagaran al treballador a mes vençut, comptat des de l'inici de la baixa, d'acord amb la normativa legal vigent respecte d'això.  
Tercera   
El pagament dels endarreriments derivats de l'aplicació del present conveni es faran efectius com a màxim en el termini de 30 naturals, comptats des de l'endemà de la seua publicació en el DOGC.   
Quarta   
L'increment salarial per als anys 2008 i 2009 es pacta en la forma següent:   
Per a l'any 2008 el salari base del conveni s'incrementarà en un percentatge equivalent al creixement de l'IPC en l'àmbit de l'Estat durant el període comprés entre l'1 de gener de 2007 i el 31 de desembre de 2007, segons les dades oficials publicats per l'INE.   
Per a l'any 2009 el salari base del conveni s'incrementarà en un percentatge equivalent al creixement de l'IPC en l'àmbit de l'Estat durant el període comprés entre l'1 de gener de 2008 i el 31 de desembre de 2008, segons les dades oficials publicats per l'INE.   
Els conceptes previstos en els articles 16, 17, 18 i 19 del present conveni col·lectiu mantindran els seus sistemes de càlcul sobre els valors resultants d'aplicar els increments establits en els dos paràgrafs anteriors.  
Cinquena   
Les parts firmants del present conveni col·lectiu recomanen que en els supòsits de conflicte, se sol·licite de mutu acord la mediació del Tribunal Laboral de Catalunya (TLC).  
DISPOSICIONS ADDICIONALS  
Única   
Qualsevol referència al Text Refós de la Llei de l'Estatut dels Treballadors (Reial Decret Legislatiu 1/1995, de 24 de març) recollida en el text, s'entendrà integrada en este com a condició més beneficiosa.